คลังจี้‘กอช.’จ่ายบำนาญขั้นต่ำพันแปด
เข็น กอช.จ่ายบำนาญขั้นต่ำ 1,800 บาทต่อเดือน
20 ก.ค. 2555

เข็น กอช.จ่ายบำนาญขั้นต่ำ 1,800 บาทต่อเดือน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะเลขาธิการคณะกรรมการกองทุนการออมแห่งชาติ (กอช.) ได้ลงนามบันทึกข้อตกลงว่าด้วยการขอใช้ประโยชน์ข้อมูลทะเบียนประวัติราษฎรจากฐานข้อมูลทะเบียนกลางด้วยระบบคอมพิวเตอร์ โดยวิธีการเชื่อมโยงข้อมูลทางอิเล็กทรอนิกส์ (Online) และข้อตกลงว่าด้วยการขอใช้โปรแกรมสำหรับอ่านข้อมูลจากบัตรประจำตัวประชาชน
นายสมชัย กล่าวว่า ขณะนี้ กอช.อยู่ระหว่างการเร่งดำเนินการพัฒนาในด้านระบบไอที เพื่อให้สามารถเปิดรับสมาชิกได้ภายในเดือน ส.ค.นี้ รวมถึงยังอยู่ระหว่างรอให้ นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาความเหมาะสมของผลตอบแทนของกองทุนหลังเกษียณอายุ 60 ปีของสมาชิก ซึ่ง กอช. เสนอที่ 1,800 บาทต่อเดือน สูงกว่าเส้นความยากจนที่ระดับ 1,600 บาทต่อเดือน 
สำหรับการจ่ายเงินสมทบของสมาชิกยังคงไว้เท่าเดิม แต่ให้เพิ่มการจ่ายเงินสมทบของรัฐบาลแทน ทั้งนี้หาก รมว.คลังพิจารณาเห็นชอบ ก็จะเร่งดำเนินการเปิดรับสมาชิกทันที
นอกจากนี้ กอช. ได้เจรจากับธนาคารออมสิน และธนาคารเพื่อการเกษตรและสหกรณ์การเกษตร เป็นผู้หาสมาชิกให้กับกองทุน เนื่องจากมีพนักงานและสาขาครอบคลุมทั่วประเทศ โดยจะให้เข้าไปเจาะ สมาชิกในกลุ่มกองทุนหมู่บ้านที่ทั้งสองธนาคารดูแลอยู่ 8 หมื่นหมู่บ้าน